CELEX: 32008D0914
Language: el
Date: 2008-06-11 00:00:00
Title: 2008/914/ΕΚ: Απόφαση της Επιτροπής, της 11ης Ιουνίου 2008 , περί επιβεβαίωσης των μέτρων που προτείνουν οι Κάτω Χώρες όσον αφορά τη διατήρηση των θαλάσσιων οικοσυστημάτων στην περιοχή του Voordelta [κοινοποιηθείσα υπό τον αριθμό Ε(2008) 2415]

10.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 332/1
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 11ης Ιουνίου 2008
   περί επιβεβαίωσης των μέτρων που προτείνουν οι Κάτω Χώρες όσον αφορά τη διατήρηση των θαλάσσιων οικοσυστημάτων στην περιοχή του Voordelta
   [κοινοποιηθείσα υπό τον αριθμό Ε(2008) 2415]
   (Το κείμενο στην ολλανδική γλώσσα είναι το μόνο αυθεντικό)
   (2008/914/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), και ιδίως το άρθρο 8 παράγραφος 3 και το άρθρο 9 παράγραφος 2,
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 2 της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (2) απαιτεί από τα κράτη μέλη να συμβάλλουν στη σύσταση του δικτύου ειδικών ζωνών διατήρησης «Natura 2000», που φιλοξενούν τους φυσικούς οικότοπους και τα είδη που περιέχονται στα παραρτήματα της εν λόγω οδηγίας.
            
         
               (2)
            
            
               Το άρθρο 6 παράγραφος 1 της οδηγίας 92/43/ΕΟΚ απαιτεί από τα κράτη μέλη να καθορίζουν, για τις ειδικές ζώνες διατήρησης, τα αναγκαία μέτρα διατήρησης.
            
         
               (3)
            
            
               Στις 28 Φεβρουαρίου 2008 οι Κάτω Χώρες χαρακτήρισαν την περιοχή «Voordelta» ως ειδική ζώνη διατήρησης κατά την έννοια του άρθρου 3 παράγραφος 2 της οδηγίας 92/43/ΕΟΚ και ενημέρωσαν την Επιτροπή σχετικά με την πρόθεσή τους να λάβουν μέτρα για τον περιορισμό των αλιευτικών δραστηριοτήτων στην εν λόγω περιοχή.
            
         
               (4)
            
            
               Το άρθρο 6 παράγραφος 4 της οδηγίας 92/43/ΕΟΚ απαιτεί από τα κράτη μέλη να λαμβάνουν κάθε αναγκαίο αντισταθμιστικό μέτρο ώστε να εξασφαλίζεται η προστασία της συνολικής συνοχής του δικτύου Natura 2000 όταν η πραγματοποίηση ενός σχεδίου ή ενός έργου έχει ως αποτέλεσμα σημαντικές αρνητικές επιπτώσεις σε μια περιοχή του δικτύου Natura 2000. Κατά συνέπεια, λόγω της κατασκευής των λιμενικών εγκαταστάσεων «Maasvlakte 2» στην περιοχή του Voordelta, οι Κάτω Χώρες πρέπει να λάβουν τα απαραίτητα αντισταθμιστικά μέτρα. Η Επιτροπή, εκδίδοντας γνώμη, έδωσε τη συγκατάθεσή της για το εν λόγω έργο [γνώμη της Επιτροπής C(2003) 1308 της 24ης Απριλίου 2003].
            
         
               (5)
            
            
               Τα μέτρα που αφορούν τη διατήρηση, τη διαχείριση και την εκμετάλλευση των έμβιων υδάτινων πόρων υπόκεινται στους κανόνες της κοινής αλιευτικής πολιτικής.
            
         
               (6)
            
            
               Το άρθρο 9 του κανονισμού (ΕΚ) αριθ. 2371/2002 δίνει τη δυνατότητα στα κράτη μέλη να λαμβάνουν μέτρα τα οποία δεν εισάγουν διακρίσεις, για την ελαχιστοποίηση των επιπτώσεων της αλιείας στη διατήρηση των θαλάσσιων οικοσυστημάτων εντός 12 ναυτικών μιλίων από τις γραμμές βάσης τους υπό τον όρο ότι η Κοινότητα δεν έχει λάβει μέτρα διατήρησης και διαχείρισης ειδικά για την περιοχή αυτή. Τα μέτρα των κρατών μελών πρέπει να είναι συμβατά προς τους στόχους της κοινής αλιευτικής πολιτικής που καθορίζονται στο άρθρο 2 του κανονισμού (ΕΚ) αριθ. 2371/2002 και να μην είναι λιγότερο αυστηρά από εκείνα που προβλέπονται από την υφιστάμενη κοινοτική νομοθεσία. Σε περίπτωση που τα μέτρα επηρεάζουν αλιευτικά σκάφη άλλων κρατών μελών, αυτό πρέπει να κοινοποιείται στα οικεία περιφερειακά γνωμοδοτικά συμβούλια και πρέπει να επιβεβαιώνεται ακολούθως από την Επιτροπή.
            
         
               (7)
            
            
               Στις 13 Μαΐου 2008 οι Κάτω Χώρες κοινοποίησαν στην Επιτροπή και στα κράτη μέλη που επηρεάζονται από τα εν λόγω μέτρα, ήτοι, στο Βέλγιο, στη Δανία, στη Γερμανία και στη Γαλλία, καθώς και στο περιφερειακό γνωμοδοτικό συμβούλιο της Βορείου Θαλάσσης τα μέτρα που προτίθενται να λάβουν.
            
         
               (8)
            
            
               Τα αλιευτικά μέτρα που προτείνουν οι Κάτω Χώρες αφορούν τη δημιουργία μιας προστατευμένης περιοχής στο βυθό με περιορισμένη πρόσβαση για δοκότρατες με αλυσίδες ανάδευσης και ισχύ μηχανής μεγαλύτερη από 260 hp (191 kW) και τη δημιουργία πέντε ζωνών ανάπαυσης εντός της ζώνης προστασίας του βυθού στην οποία πρόκειται να απαγορευθούν τα περισσότερα είδη αλιείας.
            
         
               (9)
            
            
               Το Βέλγιο και το περιφερειακό γνωμοδοτικό συμβούλιο της Βορείου Θαλάσσης υπέβαλαν στην Επιτροπή γραπτά σχόλια σχετικά με την κοινοποίηση.
            
         
               (10)
            
            
               Τα μέτρα που προτείνουν οι Κάτω Χώρες δεν εισάγουν διακρίσεις καθώς εφαρμόζονται εξίσου σε όλα τα σκάφη που δραστηριοποιούνται στην περιοχή. Σκοπός των μέτρων είναι η ελαχιστοποίηση των επιπτώσεων της αλιείας στη διατήρηση των θαλάσσιων οικοσυστημάτων και πρέπει να εφαρμόζονται εντός 12 ναυτικών μιλίων από τις γραμμές βάσης. Η Κοινότητα δεν ενέκρινε μέτρα για τη διατήρηση ή τη διαχείριση ειδικά για την εν λόγω περιοχή.
            
         
               (11)
            
            
               Τα εν λόγω μέτρα είναι συμβατά με τους στόχους που προβλέπονται στο άρθρο 2 του κανονισμού (ΕΚ) 2371/2002, ειδικότερα με την προληπτική προσέγγιση που πρέπει να τηρείται κατά τη λήψη μέτρων τα οποία έχουν σχεδιαστεί για την προστασία και τη διατήρηση των έμβιων υδάτινων πόρων και δεν είναι λιγότερο αυστηρά από εκείνα που προβλέπονται από την υφιστάμενη κοινοτική νομοθεσία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με την παρούσα επιβεβαιώνονται τα μέτρα που προτείνονται από τις Κάτω Χώρες όσον αφορά τη διατήρηση των θαλάσσιων οικοσυστημάτων στην περιοχή του Voordelta, όπως ορίζεται στα παραρτήματα I έως III.
   Άρθρο 2
   Η παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 11 Ιουνίου 2008.
      
         
            Για την Επιτροπή
         
         Joe BORG
         
         
            Μέλος της Επιτροπής
         
      
   
   
      (1)  ΕΕ L 358 της 31.12.2002, σ. 59.
   
      (2)  ΕΕ L 206 της 22.7.1992, σ. 7.
   
      ΠΑΡΑΡΤΗΜΑ I
      Διάταγμα περί περιορισμού της πρόσβασης στις περιοχές: Hinderplaat, Bollen van de Ooster, Bollen van het Nieuwe Zand
      13 Μαΐου 2008
      Υπουργός Γεωργίας, Φύσης και Ποιότητας Τροφίμων
      Περιορισμός της πρόσβασης σε φυσικές περιοχές, δυνάμει του άρθρου 20 του νόμου περί διατήρησης της φύσης του 1998, για την περιοχή «Voordelta» του δικτύου Natura 2000.
      ΕΙΣΑΓΩΓΉ
      Στην παράγραφο 1 του άρθρου 20, του νόμου περί διατήρησης της φύσης του 1998 (1) ορίζεται ότι οι υπεύθυνοι διαχείρισης σε περιφερειακό επίπεδο δύνανται να περιορίζουν την πρόσβαση σε προστατευόμενες φυσικές περιοχές όπως ορίζεται βάσει της παραγράφου 1 του άρθρου 10· σε περιοχές που έχουν χαρακτηριστεί, όπως ορίζεται βάσει του άρθρου 10α παράγραφος 1· σε άλλες περιοχές για τις οποίες είναι υπό εξέταση το ενδεχόμενο χαρακτηρισμού τους, όπως ορίζεται βάσει του άρθρου 12, ή σε μέρη αυτών των περιοχών, εφόσον είναι απαραίτητο για τη διατήρηση της οικολογικής αξίας της εν λόγω περιοχής.
      Στο άρθρο 20 παράγραφος 2, του νόμου περί διατήρησης της φύσης του1998 ορίζεται ότι αρμόδιος, σύμφωνα με την παράγραφο 1, είναι ο υπουργός Γεωργίας, Φύσης και Ποιότητας Τροφίμων, με άλλον έναν υπουργό, σε περίπτωση που, η περιοχή, όπως αυτή ορίζεται βάσει της παραγράφου 1, ή μέρος αυτής, αποτελεί αντικείμενο διαχείρισης ή υπάγεται στην δικαιοδοσία του ή των αντίστοιχων Υπουργείων.
      Το παρακάτω διάταγμα εκδίδεται με τη συγκατάθεση του Υπουργού Μεταφορών, Δημοσίων Έργων και Διαχείρισης Υδάτων. Η ισχύουσα εντολή περιφερειακών υποθέσεων (2) του Υπουργείου Γεωργίας, Φύσης και Ποιότητας Τροφίμων ορίζει ότι ο διευθυντής Νότιας Περιφέρειας του εν λόγω υπουργείου είναι αρμόδιος να λάβει αυτή την απόφαση εξ ονόματος του Υπουργού Γεωργίας, Φύσης και Ποιότητας Τροφίμων.
      Είναι απαραίτητο να περιοριστεί η πρόσβαση σε σειρά περιοχών εντός της ενταγμένης στο δίκτυο Natura 2000 περιοχής «Voordelta» (στο εξής καλούμενης «Voordelta»), ώστε να προστατευτεί η οικολογική αξία της, τόσο στο παρόν όσο και στο μέλλον. Η επιβολή αυτών των περιορισμών πρόσβασης βασίζεται στο διάταγμα χαρακτηρισμού του «Voordelta» (της 19ης Φεβρουαρίου 2008, σχετ. DRZO/2008-113) όσον αφορά την εκπλήρωση των στόχων της ενταγμένης στο δίκτυο Natura 2000 περιοχής «Voordelta», και σε υποχρεώσεις αντιστάθμισης, όπως ορίζεται στην άδεια που χορηγήθηκε βάσει του νόμου περί διατήρησης της φύσης (της 17ης Απριλίου 2008, σχετ. DRZW/2008-1670) για την κατασκευή και παρουσία του Maasvlakte 2. Αυτά περιγράφονται λεπτομερέστερα στο γενικό επεξηγηματικό σημείωμα που συνοδεύει το παρόν διάταγμα.
      Το παρόν διάταγμα ρυθμίζει, συγκεκριμένα, τον περιορισμό της πρόσβασης στις περιοχές που αναφέρονται αναλυτικά παρακάτω. Ειδικές εξαιρέσεις ως προς τον περιορισμό της πρόσβασης σε καμία περίπτωση δεν απαλλάσσουν από απαιτήσεις χορήγησης άδειας, όπως ορίζεται στο άρθρο 19d του νόμου περί διατήρησης της φύσης του 1998, εκτός εάν ισχύουν εξαιρέσεις βάσει του άρθρου 19d παράγραφος 2, του προαναφερόμενου νόμου (έργα ή δραστηριότητες που συνάδουν με το σχέδιο διαχείρισης).
      ΔΙΆΤΑΓΜΑ
      Άρθρο 1
      Περιορίζεται η πρόσβαση στο «Hinderplaat», εντός του Voordelta, όπως φαίνεται στο χάρτη που συνοδεύει το παρόν διάταγμα.
      Η περιορισμένη πρόσβαση το «Hinderplaat» ισχύει για όλους τους τύπους των δραστηριοτήτων, καθ’ όλη τη διάρκεια του χρόνου, με εξαίρεση τις παρακάτω δραστηριότητες
      
         Οργανωμένα ταξίδια με κανό
      
      Επιτρέπονται δέκα, συνολικά, οργανωμένα ταξίδια με κανό (καγιάκ) κατά τη διάρκεια της περιόδου από 1ης Σεπτεμβρίου έως 1ης Μαΐου και δυο, το πολύ, ταξίδια, ημερησίως. Εφαρμόζονται οι ακόλουθοι συμπληρωματικοί όροι:
      
                  —
               
               
                  Η πρόσβαση επιτρέπεται μόνον σε ομάδες (το πολύ έως δεκαέξι ατόμων) που συνοδεύονται από αναγνωρισμένο ξεναγό ή εκπαιδευτή που είναι μέλος είτε της NKB (Ένωση ιδιοκτητών κανό Ολλανδίας) ή της TKBN (Ένωση ιδιοκτητών τουριστικών κανό Ολλανδίας).
               
            
                  —
               
               
                  Απαγορεύεται η διάβαση παλιρροϊκών πεδιάδων. Πρέπει να τηρείται απόσταση 250 m τουλάχιστον από χελώνες σε ανάπαυση.
               
            
                  —
               
               
                  Οι εκδρομές καταγράφονται στο κέντρο εγγραφών του «Handhaving Voordelta» τουλάχιστον 48 ώρες πριν από την πραγματοποίησή τους (οι ενδιαφερόμενοι μπορούν να ζητήσουν το τηλέφωνο στις προαναφερόμενες ενώσεις).
               
            
         Αλιεία με τράτα
      
      Επιτρέπεται η αλιεία με τράτα με μηχανή ισχύος μικρότερης των 191 kW (260 hp) από 1ης Σεπτεμβρίου έως 1ης Μαΐου εφόσον επιτρέπεται το εν λόγω είδος αλιείας κατά τη στιγμή έκδοσης του παρόντος διατάγματος. Η απόφαση αυτή αφορά δυο επιχειρήσεις, ήτοι τα σκάφη OD 2 και SL 22. Η συνεχιζόμενη χρήση τους επιτρέπεται υπό τους εξής όρους:
      
                  —
               
               
                  Πρέπει να τηρείται απόσταση 250m τουλάχιστον από παλιρροϊκές πεδιάδες.
               
            
                  —
               
               
                  Η μέγιστη επιτρεπόμενη ταχύτητα είναι 7 κόμβοι (13 km/h).
               
            
                  —
               
               
                  Και τα δύο σκάφη πρέπει να είναι εφοδιασμένα με λειτουργούντα εξοπλισμό εντοπισμού, για σκοπούς επιβολής.
               
            
         Αλιεία με πεζόβολο
      
      Η αλιεία με πεζόβολο (με χρησιμοποίηση απλαδιών και διχτυών εμπλοκής) επιτρέπεται καθ’ όλη τη διάρκεια του έτους, εφόσον επιτρέπεται αυτό το είδος αλιείας κατά την έκδοση του παρόντος διατάγματος. Αυτό αφορά μια επιχείρηση, το σκάφος Goeree 47. Η συνεχιζόμενη χρήση τους επιτρέπεται υπό τους εξής όρους:
      
                  —
               
               
                  Πρέπει να τηρείται απόσταση 150 m τουλάχιστον από παλιρροϊκές πεδιάδες. Πρέπει να τηρείται απόσταση 250 m, τουλάχιστον, μέτρων, από τις παλιρροϊκές πεδιάδες πριν, κατά τη διάρκεια και μετά την περίοδο θηλασμού της κοινής φώκιας (από 1ης Μαΐου έως 1ης Σεπτεμβρίου).
               
            
                  —
               
               
                  Η μέγιστη επιτρεπόμενη ταχύτητα είναι 7 κόμβοι (13 km/h).
               
            
                  —
               
               
                  Το αλιευτικό σκάφος πρέπει να είναι εφοδιασμένο με λειτουργούντα εξοπλισμό εντοπισμού, για σκοπούς επιβολής.
               
            
         Πτήσεις με ελικόπτερο και πτήσεις αναψυχής με μικρά αεροσκάφη
      
      Οι πτήσεις με ελικόπτερο επιτρέπονται σε αυτή την περιοχή σε ελάχιστο ύψος 1 000 ποδών (300m περίπου).
      Οι πτήσεις με αλεξίπτωτο πλαγιάς και ο αιωροπτερισμός απαγορεύονται αυστηρά πάνω από την εν λόγω περιοχή.
      Όσον αφορά όλες τις άλλες μορφές αεροπλοΐας αναψυχής (μηχανοκίνητης ή μη), η εν λόγω περιοχή έχει χαρακτηριστεί ως «Περιοχή Προστασίας της Φύσης» σύμφωνα με τον κώδικα δεοντολογίας της γενικής αεροπλοΐας, Verantwoord Vliegen [«υπεύθυνη αεροπλοΐα»], που ισχύει για την εν λόγω κατηγορία (3), ο οποίος ορίζει ότι οι εν λόγω περιοχές πρέπει να αποφεύγονται στο μέτρο του δυνατού. Σε περίπτωση που η πτήση πάνω από αυτές τις περιοχές είναι αναπόφευκτη, τηρείται υψόμετρο 1 000 ποδών, τουλάχιστον, (300 m περίπου), εκτός από περιπτώσεις στις οποίες αυτό δεν είναι εφικτό για λόγους ασφάλειας.
      Άρθρο 2
      Περιορίζεται η πρόσβαση στην περιοχή «Bollen van de Ooster», εντός του Voordelta, όπως φαίνεται στον χάρτη που συνοδεύει το παρόν διάταγμα.
      Η περιορισμένη πρόσβαση στην περιοχή «Bollen van de Ooster» ισχύει καθ’όλη τη διάρκεια του έτους για τη μικρότερη θερινή περιοχή ανάπαυσης, όπως φαίνεται στο χάρτη. Από την 1η Νοεμβρίου έως την 1η Απριλίου, η περιορισμένη πρόσβαση ισχύει για τη μεγαλύτερη χειμερινή περιοχή ανάπαυσης, όπως φαίνεται στο χάρτη.
      Η περιορισμένη πρόσβαση στην περιοχή «Bollen van de Ooster» ισχύει για όλα τα είδη δραστηριοτήτων με εξαίρεση τις παρακάτω δραστηριότητες:
      
         Εμπορική και ερασιτεχνική ναυσιπλοΐα μέσω διαδρόμου
      
      Ναυσιπλοΐα μέσω της χειμερινής περιοχής ανάπαυσης, μέσω του καθορισμένου διαδρόμου, με ανώτατη ταχύτητα 7 κόμβων (13 km/h). Απαγορεύεται, ωστόσο, η κυματοδρομία και η ιστιοπλοΐα μέσω του διαδρόμου.
      
         Η χρήση κανό, ιστιοσανίδας και η κυματοδρομία
      
      Η χρήση κανό (καγιάκ), ιστιοσανίδας και η κυματοδρομία στο βορειοανατολικό τμήμα της περιοχής ανάπαυσης καθ’ όλη τη διάρκεια του έτους, όπως ορίζεται στο συνημμένο χάρτη (βλέπε άρθρο 5).
      Επιτρέπεται επίσης η είσοδος σε παλιρροϊκές πεδιάδες σε αυτό το μέρος της περιοχής ανάπαυσης με μοναδικό σκοπό την άσκηση των προαναφερόμενων αθλημάτων.
      
         Πτήσεις με ελικόπτερο και πτήσεις αναψυχής με μικρά αεροσκάφη
      
      Οι πτήσεις με ελικόπτερο επιτρέπονται σε αυτή την περιοχή σε ελάχιστο ύψος 1 000 ποδιών (300 m περίπου).
      Οι πτήσεις με αλεξίπτωτο πλαγιάς και ο αιωροπτερισμός απαγορεύονται αυστηρά πάνω από την εν λόγω περιοχή.
      Όσον αφορά όλες τις άλλες μορφές αεροπλοΐας αναψυχής (μηχανοκίνητης ή μη), η εν λόγω περιοχή έχει χαρακτηριστεί ως «Περιοχή Προστασίας της Φύσης» σύμφωνα με τον κώδικα δεοντολογίας της γενικής αεροπλοΐας, Verantwoord Vliegen [«υπεύθυνη αεροπλοΐα»], που ισχύει για την εν λόγω κατηγορία, ο οποίος ορίζει ότι οι εν λόγω περιοχές πρέπει να αποφεύγονται στο μέτρο του δυνατού. Σε περίπτωση που η πτήση πάνω από αυτές τις περιοχές είναι αναπόφευκτη, τηρείται υψόμετρο 1 000 ποδών, τουλάχιστον, (300 m περίπου), εκτός από περιπτώσεις στις οποίες αυτό δεν είναι εφικτό για λόγος ασφάλειας.
      Άρθρο 3
      Περιορίζεται η πρόσβαση στο «Bollen van het Nieuwe Zand», εντός του Voordelta, όπως φαίνεται στον χάρτη που συνοδεύει το παρόν διάταγμα.
      Η περιορισμένη πρόσβαση στο Bollen van het Nieuwe Zand ισχύει μόνον από την 1η Νοεμβρίου έως την 1η Μαΐου.
      Η περιορισμένη πρόσβαση στην περιοχή «Bollen van het Nieuwe Zand» ισχύει για όλα τα είδη δραστηριοτήτων με εξαίρεση τις παρακάτω δραστηριότητες:
      
         Πτήσεις με ελικόπτερο και πτήσεις αναψυχής με μικρά αεροσκάφη
      
      Οι πτήσεις με ελικόπτερο επιτρέπονται σε αυτή την περιοχή σε ελάχιστο ύψος 1 000 ποδών (300m περίπου).
      Οι πτήσεις με αλεξίπτωτο πλαγιάς και ο αιωροπτερισμός απαγορεύονται πάνω από την εν λόγω περιοχή.
      Όσον αφορά όλες τις άλλες μορφές αεροπλοΐας αναψυχής (μηχανοκίνητης ή μη), η εν λόγω περιοχή έχει χαρακτηριστεί ως «Περιοχή Προστασίας της Φύσης» σύμφωνα με τον κώδικα δεοντολογίας της γενικής αεροπλοΐας, Verantwoord Vliegen [«υπεύθυνη αεροπλοΐα»], που ισχύει για την εν λόγω κατηγορία, ο οποίος ορίζει ότι οι εν λόγω περιοχές πρέπει να αποφεύγονται στο μέτρο του δυνατού. Σε περίπτωση που η πτήση πάνω από αυτές τις περιοχές είναι αναπόφευκτη, τηρείται υψόμετρο 1 000 ποδών, τουλάχιστον, (300 m περίπου), εκτός από περιπτώσεις στις οποίες αυτό δεν είναι εφικτό για λόγους ασφάλειας.
      Άρθρο 4
      Οι περιορισμοί πρόσβασης που περιγράφονται παραπάνω στα άρθρα 1 έως 3 δεν ισχύουν στις εξής δραστηριότητες του άρθρου 20 παράγραφος 4 του νόμου περί διατήρησης της φύσης του 1998:
      
         Πραγματοποίηση αναγκαίων δημόσιων έργων
      
      Η παρουσία, καθ’ όλη τη διάρκεια του έτους, για έργα του δημοσίου ή εξ ονόματος του δημοσίου, με ή άνευ χρήσης σκάφους, οχήματος ή αεροσκάφους, στο βαθμό που είναι απαραίτητο για σκοπούς διατήρησης, συντήρησης, οριοθέτησης, παρακολούθησης, επιθεώρησης ή εντοπισμού και στρατιωτικών δραστηριοτήτων.
      
         Συντήρηση καλωδίων και σωληναγωγών
      
      Εργασίες συντήρησης που πραγματοποιούνται σε καλώδια και σωληναγωγούς από 1ης Σεπτεμβρίου έως 1ης Μαΐου. Η πρόσβαση εκτός αυτής της περιόδου επιτρέπεται μόνον σε περίπτωση έκτακτης ανάγκης, απόφαση που υπόκειται στη διακριτική ευχέρεια των αρμόδιων αρχών.
      Άρθρο 5
      1.   Οι περιοχές στις οποίες έχει περιοριστεί η πρόσβαση δυνάμει του παρόντος διατάγματος φαίνονται στον συνοδευτικό χάρτη με τίτλο «Toegangsbeperkingsbesluit Hinderplaat, Bollen van de Ooster en Bollen van het Nieuwe Zand» [Διάταγμα περί περιορισμού της πρόσβασης στις περιοχές: Hinderplaat, Bollen van de Ooster and Bollen van het Nieuwe Zand] και καθορίζονται λεπτομερώς με συντεταγμένες.
      2.   Οι περιοχές περιορισμένης πρόσβασης, τόσο στην ξηρά όσο και στη θάλασσα, οριοθετούνται με πινακίδες και σημαντήρες.
      3.   Οι ενδιαφερόμενοι έχουν πρόσβαση σε χάρτες και σε άλλα συνημμένα έγγραφα, που αναφέρονται στην παράγραφο 1, για περίοδο έξι εβδομάδων μετά τη δημοσίευσή τους, στα γραφεία της Διεύθυνσης Υποθέσεων Νότιας Περιφέρειας του Υπουργείου Γεωργίας, Φύσης και Ποιότητας Τροφίμων, που βρίσκεται στο Keisersgracht 5 στο Eindhoven. Οι ώρες λειτουργίας είναι από Δευτέρα έως Παρασκευή, 9 πμ — 5 μμ.
      Άρθρο 6
      Το παρόν διάταγμα πρόκειται να δημοσιευθεί στην Staatscourant [Εφημερίδα της κυβερνήσεως]. Η ανάγνωση της αιτιολογικής έκθεσης που συνοδεύει το παρόν διάταγμα γίνεται σε συνδυασμό με τη διάταξη.
      
         
            ΥΠΟΥΡΓΕΙΟ ΓΕΩΡΓΙΑΣ, ΦΥΣΗΣ ΚΑΙ ΠΟΙΟΤΗΤΑΣ ΤΡΟΦΙΜΩΝ
            
               Με εντολή
            
            Διευθυντού Νότιας Περιφέρειας
         
      
      Ενστάσεις
      Οι ενδιαφερόμενοι δύνανται να καταθέσουν γραπτή ένσταση στο παρόν διάταγμα, βάσει των διατάξεων του Γενικού νόμου για το διοικητικό δίκαιο. Οιαδήποτε ένσταση κατατίθεται εντός έξι εβδομάδων από τη δημοσίευση της διάταξης στην Staatscourant [Εφημερίδα της Κυβερνήσεως] στην εξής διεύθυνση:
      
                  Υπουργός Γεωργίας, Φύσης και Ποιότητας Τροφίμων
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            Η ένσταση πρέπει να είναι υπογεγραμμένη και πρέπει να περιλαμβάνει τουλάχιστον τα εξής στοιχεία:
      
                  α)
               
               
                  ονοματεπώνυμο και διεύθυνση του υποβάλλοντος την ένσταση·
               
            
                  β)
               
               
                  ημερομηνία·
               
            
                  γ)
               
               
                  περιγραφή του διατάγματος κατά του οποίου υποβάλλεται η ένσταση και
               
            
                  δ)
               
               
                  τους λόγους της ένστασης.
               
            ΑΙΤΙΟΛΟΓΙΚΗ ΕΚΘΕΣΗ
      Περιοχές του δικτύου Natura 2000
      Η περιοχή του Voordelta φιλοξενεί είδη χλωρίδας και πανίδας ιδιαίτερης οικολογικής αξίας. Για το λόγο αυτό χαρακτηρίστηκε ως περιοχή του δικτύου Natura 2000 στο πλαίσιο της οδηγίας της ΕΕ για τα πτηνά και τα ενδιαιτήματα. Οι Κάτω Χώρες οφείλουν να θεσπίσουν και να συντηρήσουν «ικανοποιητική κατάσταση διατήρησης» όσον αφορά ορισμένα είδη και τα ενδιαιτήματά τους. Η διατήρηση της άγριας πανίδας και χλωρίδας ρυθμίζεται από το Νόμο περί Χλωρίδας και Πανίδας και οι περιοχές διατήρησης υπάγονται στο νόμο περί διατήρησης της φύσης του 1998. Ο νόμος περί διατήρησης της φύσης του 1998 απαιτεί τη θέσπιση ενός σχεδίου διαχείρισης για όλες τις περιοχές που υπάγονται στο δίκτυο Natura 2000.
      Σε όλη την περιοχή του Voordelta· απαντώνται είδη χλωρίδας και πανίδας ιδιαίτερης οικολογικής αξίας. ωστόσο, η μεγαλύτερη ποικιλία συναντάται στο βόρειο μισό της περιοχής. Συνεπώς, τα μέτρα διατήρησης θα είναι πιο αποτελεσματικά εάν εφαρμοστούν σε αυτές τις βόρειες περιοχές.
      Έκθεση όσον αφορά την αντιστάθμιση του Maasvlakte 2
      Η ανάπτυξη του Maasvlakte 2 στην ενταγμένη στο δίκτυο Natura 2000 περιοχή του Voordeltawill θα οδηγήσει στην απώλεια χλωρίδας και πανίδας οικολογικής αξίας, εν μέρει λόγω της μείωσης του μεγέθους της περιοχής του δικτύου Natura 2000 κατά 2 455 εκτάρια. Στην κύρια απόφαση περί χωροταξικού σχεδιασμού (στο εξής καλούμενη: KSPD), με τίτλο: «Ανάπτυξη του κυρίως λιμένα του Ρότερνταμ 2006», οριζόταν ότι η απώλεια αυτή πρέπει να αντισταθμιστεί μέσω της δημιουργίας περιοχής διατήρησης σε άλλο σημείο του Voordelta, όπου είναι δυνατόν να επιβληθούν περιορισμοί στη χρήση. Στην απόφαση «KSPD» αναφερόταν επίσης ότι οι περιορισμοί στη χρήση και άλλα μέτρα θα συνέβαλαν στη βελτίωση της οικολογικής αξίας της περιοχής διατήρησης. Τα αιτήματα οικολογικού χαρακτήρα ελήφθησαν υπόψη και διασταυρώθηκε η σημασία τους σε σχέση με το βαθμό στον οποίο μπορούν να επιβληθούν περιορισμοί στην ανθρώπινη δραστηριότητα, ιδιαίτερα όσον αφορά την τρέχουσα χρήση, από τον άνθρωπο ή μη.
      Η άδεια που χορηγήθηκε βάσει του νόμου περί διατήρησης της φύσης για την κατασκευή και παρουσία του Maasvlakte 2 περιλαμβάνει υποχρέωση αντιστάθμισης όσον αφορά τους φυσικούς οικοτόπους τύπου 1110 και σειρά ειδών πτηνών.
      Μέτρα
      Βραχυπρόθεσμα, είναι σημαντικό να περιοριστεί η πρόσβαση σε ορισμένες περιοχές του Voordelta ώστε να είναι δυνατή η έγκαιρη αντιστάθμιση των επιπτώσεων λόγω της κατασκευής και παρουσίας του Maasvlakte 2 και να παρακολουθείται η διατήρηση και προστασία ειδών χλωρίδας και πανίδας οικολογικής αξίας, τα οποία περιέχονται στο Διάταγμα χαρακτηρισμού του Voordelta.
      Τα ισχύοντα μέτρα για την περιοχή του Voordelta θα ενσωματωθούν επίσης στο σχέδιο διατήρησης του Voordelta. Μέχρι να τεθεί σε ισχύ το εν λόγω σχέδιο διαχείρισης, εξακολουθεί να ισχύει το άρθρο 19d του νόμου περί διατήρησης της φύσης του 1998. Το παρόν διάταγμα αποσκοπεί μόνον στη ρύθμιση και στον περιορισμό της πρόσβασης σε ορισμένες περιοχές, αλλά δεν προσφέρει απαλλαγές από απαιτήσεις για χορήγηση άδειας σε περιπτώσεις που τέτοιες απαλλαγές προκύπτουν βάσει οιασδήποτε ισχύουσας νομοθεσίας.
      Το διάταγμα περί περιορισμού της πρόσβασης βασίζεται στο έγγραφο περί εκτίμησης του αντικτύπου και στην αντίστοιχη αξιολόγηση (που συντάχθηκαν για την προετοιμασία του σχεδίου διαχείρισης για την περιοχή του Voordelta). Τα έγγραφα αυτά θα ενσωματωθούν επίσης στο σχέδιο διαχείρισης του Voordelta. Στόχος του σχεδίου διαχείρισης και του διατάγματος περί περιορισμού της πρόσβασης είναι: η διατήρηση των προστατευόμενων φυσικών πόρων, για την αντιστάθμιση της απώλειάς τους λόγω της κατασκευής του Maasvlakte 2 και, στο πλαίσιο της διατήρησης της φύσης, η συνεκτίμηση των συμφερόντων των χρηστών που συνδέονται με δραστηριότητες αναψυχής, τουρισμού και αλιείας.
      Τα μέτρα διαχείρισης, όπως οι παρόντες περιορισμοί στην πρόσβαση, θα προσαρμοστούν, εφόσον αυτό απαιτείται, με βάση τα αποτελέσματα της παρακολούθησης και αξιολόγησης.
      Επεξηγηματική σημείωση όσον αφορά τους περιορισμούς στην πρόσβαση
      
         Hinderplaat
      
      Το Hinderplaat αποτελεί σημαετική περιοχή ανάπαυσης και αναζήτησης τροφής για την πουπουλόπαπια. Στο διάταγμα χαρακτηρισμού του Voordelta περιέχονται στόχοι διατήρησης για το εν λόγω είδος.
      Εντός της περιοχής αυτής, υπάρχουν παλιρροϊκές πεδιάδες δίπλα από κανάλια μεγάλου βάθους, σημαντικά για την κοινή φώκια. Στο διάταγμα χαρακτηρισμού του Voordelta περιέχονται στόχοι βελτίωσης για την κοινή φώκια.
      Όλες οι παλιρροϊκές πεδιάδες σε αυτή την περιοχή αποτελούν πολύ σημαντικές περιοχές ανάπαυσης για το χειμωνογλάρονο και το κοινό γλαρόνι. Στο διάταγμα χαρακτηρισμού του Voordelta περιέχονται στόχοι διατήρησης και για τα εν λόγω είδη. Η άδεια που χορηγήθηκε βάσει του νόμου περί διατήρησης της φύσης για την κατασκευή και παρουσία του Maasvlakte 2 επιβάλει υποχρέωση αντιστάθμισης όσον αφορά αυτά τα είδη.
      
         Bollen van de Ooster
      
      Η περιοχή «Bollen van de Ooster» αποτελεί σημαντική περιοχή για την προστασία των πτηνών και σημαντική περιοχή ανάπαυσης και αναζήτησης τροφής για τη μαυρόπαπια (στις παράκτιες περιοχές), και για τον χειμωνόγλαρο και το κοινό γλαρόνι (στις παλιρροϊκές πεδιάδες). Στο διάταγμα χαρακτηρισμού του Voordelta περιέχονται στόχοι διατήρησης και για τα εν λόγω είδη. Η άδεια που χορηγήθηκε βάσει του νόμου περί διατήρησης της φύσης για την κατασκευή και παρουσία του Maasvlakte 2 επιβάλει υποχρέωση αντιστάθμισης όσον αφορά αυτά τα είδη.
      Η περιοχή αυτή είναι επίσης μεγάλης σημασίας για την προστασία της κοινής φώκιας, η οποία απαντάται σε μεγάλο βαθμό στο νότιο άκρο των παλιρροϊκών πεδιάδων. Στο διάταγμα χαρακτηρισμού του Voordelta περιέχονται στόχοι βελτίωσης και για την κοινή φώκια.
      
         Bollen van het Nieuwe Zand
      
      Η περιοχή «Bollen van het Nieuwe Zand» αποτελεί μια από τις σημαντικότερες κεντρικές περιοχές ανάπαυσης και αναζήτησης τροφής για την μαυρόπαπια. Στο διάταγμα χαρακτηρισμού του Voordelta περιέχονται στόχοι διατήρησης και για το εν λόγω είδος. Η άδεια που χορηγήθηκε βάσει του νόμου περί διατήρησης της φύσης για την κατασκευή και παρουσία του Maasvlakte 2 επιβάλλει υποχρέωση αντιστάθμισης όσον αφορά αυτό το είδος.
      Στόχοι του δικτύου Natura 2000
      
         Κοινή φώκια
      
      Στις αρχές του προηγούμενου αιώνα, περίπου δέκα χιλιάδες άτομα κοινής φώκιας διαβιούσαν στην περιοχή Delta. Η ρύπανση, το κυνήγι και η εισβολή στα ενδιαιτήματά τους λόγω των εργασιών στην περιοχή του Delta είχαν ως αποτέλεσμα την μείωση του αριθμού τους σε μερικές δωδεκάδες άτομα έως πριν από μια πεντηκονταετία. Τα τελευταία έτη ο αριθμός τους ξεπέρασε τα εκατό άτομα στην περιοχή του Delta, ενώ ποσοστό 50 % απαντάται στην περιοχή του Voordelta.
      Αναπαύονται σε πεδιάδες όπως αυτές των περιοχών Hinderplaat, Bollen van de Ooster (Aardappelenbult) και Verklikkerplaat. Εντούτοις, η αναπαραγωγή τους στο Voordelta δεν είναι ικανοποιητική. Το περιβάλλον στις πεδιάδες δεν είναι αρκετά ήρεμο και ήσυχο για τις φώκιες ώστε να γεννούν, να θηλάζουν και να μεγαλώνουν τα νεογνά τους. Απαιτείται ήρεμο και ήσυχο περιβάλλον καθ’όλη τη διάρκεια του έτους· Οι πιο κρίσιμες, δε, περίοδοι, είναι πριν, κατά τη διάρκεια και μετά την περίοδο του θηλασμού, από την 1η Μαΐου έως την 1η Σεπτεμβρίου.
      Τα μέτρα για τον περιορισμό της πρόσβασης στις περιοχές ανάπαυσής τους στο Hinderplaat, στο Bollen van de Ooster και στο Verklikkerplaat, που βρίσκονται εντός του Voordelta έχουν σχεδιαστεί ώστε να επιτρέπουν σε τουλάχιστον διακόσιες κοινές φώκιες να διαβιούν στο σύνολο της επικράτειας του Delta. Στην περιοχή αυτή θα μπορούν να αναθρέφουν τα νεογνά τους, κάτι το οποίο θα συμβάλει στην εκπλήρωση των στόχων που περιέχονται στο διάταγμα χαρακτηρισμού του Voordelta.
      
         Πουπουλόπαπια
      
      Η πουπουλόπαπια αποτελεί χειμερινό, κυρίως, επισκέπτη της περιοχής Voordelta, αλλά απαντώνται και μικρότερες ομάδες του είδους καθ’όλη τη διάρκεια της θερινής περιόδου. Η πουπουλόπαπια συναντάται επίσης σε αβαθείς, προστατευμένες περιοχές όπως η Hinderplaat και η Bollen van de Ooster. Οι αριθμοί κυμαίνονται από έτος σε έτος ανάλογα με τις ετήσιες διακυμάνσεις στα ποσοστά οστρακόδερμων στην περιοχή. Τα επίπεδα στον πληθυσμό πουπουλόπαπιας στην περιοχή του Voordelta υφίστανται πίεση λόγω της μείωσης της ποσότητας τροφής που προκαλείται από την αλίευση των οστρακόδερμων για εμπορικούς σκοπούς και του θορύβου που προκαλείται λόγω της αύξησης των δραστηριοτήτων αναψυχής. Μολονότι η κατασκευή και παρουσία του Maasvlakte 2 δεν θα έχει σημαντικό αντίκτυπο στο εν λόγω είδος, τα μέτρα είναι καίριας σημασίας δεδομένης της πολύ κακής κατάστασης διατήρησης σε όλη τη χώρα. Για το λόγο αυτό η πρόσβαση στην περιοχή απευθείας στα ανατολικά του Hinderplaat πρόκειται να περιοριστεί ώστε να εξασφαλιστεί η παραμονή των πληθυσμών στην περιοχή του Voordelta.
      Αντιστάθμιση όσον αφορά το Maasvlakte 2
      
         Χειμωνογλάρονο και κοινό γλαρόνι
      
      Το χειμωνογλάρονο και το κοινό γλαρόνι αναπαράγονται εκτός του Voordelta σε παρακείμενες περιοχές του δικτύου Natura 2000. Τρέφονται κυρίως από μικρά ψάρια, τα οποία αναζητούν σε παράκτιες περιοχές ρηχών υδάτων κοντά σε αμμοσύρτεις, όπως περιγράφεται παραπάνω (τύπος φυσικού οικοτόπου 1110). Οι πηγές τροφής που βρίσκονται κοντά στις αποικίες αναπαραγωγής θα απωλεσθούν λόγω της κατασκευής του Maasvlakte 2. Αυτό θα έχει μεγάλο αντίκτυπο κατά τη θερινή περίοδο, όταν η ακτίνα στην οποία πετούν τα πτηνά αυτά περιορίζεται λόγω των νεογνών τους.
      Οι σημερινές συνθήκες δεν προσφέρουν επαρκή ηρεμία και ησυχία στις λασπώδεις πεδιάδες του Voordelta όπου διαβιούν τα πτηνά. Τα μέτρα για τον περιορισμό της πρόσβασης έχουν σχεδιαστεί με στόχο τη δημιουργία ενός περιβάλλοντος που προσφέρει περισσότερη ανάπαυση κατά την θερινή περίοδο στις παλιρροϊκές πεδιάδες του Voordelta, στο Hinderplaat και στο Bollen van de Ooster. Αυτό θα επιτρέψει στο χειμωνογλάρονο και στο κοινό γλαρόνι.να χρησιμοποιούν καλύτερα την περιοχή ως σημείο ανάπαυσης για τα μικρά τους και για να καταστεί πιο εύκολη η εξεύρεση τροφής στη θάλασσα.
      
         Μαυρόπαπια
      
      Η μαυρόπαπια είναι αποδημητικό πτηνό που επισκέπτεται την περιοχή του Voordelta κατά τους χειμερινούς μήνες. Το είδος αυτό απαντάται κυρίως σε παράκτιες περιοχές νοτιοανατολικά του Bollen van de Ooster καθώς και, εντός και γύρω από το Bollen van het Nieuwe Zand. Κατά τους θερινούς μήνες, παραμένουν στην περιοχή του Voordelta μικρότεροι αριθμοί μαυρόπαπιας, χρησιμοποιώντας την ως περιοχή αλλαγής φτερώματος.
      Η μαυρόπαπια τρέφεται με οστρακόδερμα που βρίσκει σε ρηχά παράκτια ύδατα τα οποία εν μέρει θα εξαφανιστούν λόγω της κατασκευής του Maasvlakte 2. Τα μέρη για τον περιορισμό της πρόσβασης σε παράκτιες περιοχές του Bollen van de Ooster (και Bollen van het Nieuwe Zand) έχουν σχεδιαστεί για τη διαφύλαξη των ενδεδειγμένων επιπέδων τροφής και πρόσβασης σε αυτή ως αντιστάθμιση για την τυχόν απώλεια της περιοχής αναζήτησης τροφής αυτού του είδους γύρω από το Maasvlakte 2.
      Η άγρια χλωρίδα και πανίδα είναι ιδιαίτερα ευαίσθητη στην όχληση και στον θόρυβο που προκαλούν οι θαλάσσιες δραστηριότητες αναψυχής και η κυκλοφορία λόγω ναυσιπλοΐας. Εξασφαλίζοντας ένα ήσυχο και ήρεμο περιβάλλον καθ’ όλη τη διάρκεια της χειμερινής περιόδου σε περιοχές όπου τα είδη αυτά αναζητούν τροφή και αναπαύονται σε μεγάλες ομάδες, αναμένεται ότι θα είναι δυνατόν να διατηρηθούν ικανοποιητικές συνθήκες για τη μαυρόπαπια σε όλη την επικράτεια του Voordelta, αντίστοιχες με εκείνες που επικρατούσαν πριν από την κατασκευή του Maasvlakte 2. Κατά τη διάρκεια της θερινής περιόδου, αρκεί μια πιο σύντομη θερινή περίοδος ανάπαυσης.
      ΧΑΡΤΕΣ
      
         
      
         
      
         
      
         (1)  Σε ισχύ βάσει του Staatsblad 2005 [Δελτίο νόμων και διαταγμάτων 2005], 473.
      
         (2)  Staatscourant 2006 [Εφημερίδα της κυβερνήσεως 2006], αριθ. 91.
      
         (3)  Κώδικας δεοντολογίας Verantwoord Vliegen [«Υπεύθυνη αεροπλοΐα»], Βασιλική Αεροναυτική Ένωση Ολλανδίας (RNAA), 2004.
   
   
      ΠΑΡΑΡΤΗΜΑ II
      Διάταγμα περί περιορισμού της πρόσβασης στην περιοχή διατήρησης του βυθού
      13 Μαΐου 2008
      Υπουργός Γεωργίας, Φύσης και Ποιότητας Τροφίμων
      Περιορισμός της πρόσβασης σε φυσικές περιοχές, δυνάμει του άρθρου 20 του νόμου περί διατήρησης της φύσης του 1998, για την περιοχή «Voordelta» του δικτύου Natura 2000.
      ΕΙΣΑΓΩΓΗ
      Στην παράγραφο 1 του άρθρου 20, του νόμου περί διατήρησης της φύσης του 1998 (1) ορίζεται ότι οι υπεύθυνοι διαχείρισης σε περιφερειακό επίπεδο δύνανται να περιορίζουν την πρόσβαση σε προστατευόμενες φυσικές περιοχές όπως ορίζεται βάσει της παραγράφου 1, του άρθρου 10· σε περιοχές που έχουν χαρακτηριστεί, όπως ορίζεται βάσει του άρθρου 10α παράγραφος 1· σε άλλες περιοχές για τις οποίες είναι υπό εξέταση το ενδεχόμενο χαρακτηρισμού τους, όπως ορίζεται βάσει του άρθρου 12, ή σε μέρη αυτών των περιοχών εφόσον είναι απαραίτητο για τη διατήρηση της οικολογικής αξίας της εν λόγω περιοχής.
      Στο άρθρο 20 παράγραφος 2 του νόμου περί διατήρησης της φύσης του 1998 ορίζεται ότι αρμόδιος, σύμφωνα με την παράγραφο 1, είναι ο Υπουργός Γεωργίας, Φύσης και Ποιότητας Τροφίμων, με άλλον έναν υπουργό, σε περίπτωση που, η περιοχή, όπως αυτή ορίζεται βάσει της παραγράφου 1, ή μέρος αυτής, αποτελεί αντικείμενο διαχείρισης ή υπάγεται στην δικαιοδοσία του ή των αντίστοιχων Υπουργείων.
      Το παρακάτω διάταγμα εκδίδεται με τη συγκατάθεση του Υπουργού Μεταφορών, Δημοσίων Έργων και Διαχείρισης Υδάτων. Η ισχύουσα εντολή περιφερειακών υποθέσεων (2) του Υπουργείου Γεωργίας, Φύσης και Ποιότητας Τροφίμων ορίζει ότι ο διευθυντής Νότιας Περιφέρειας του εν λόγω υπουργείου είναι αρμόδιος να λάβει αυτή την απόφαση εξ ονόματος του Υπουργού Γεωργίας, Φύσης και Ποιότητας Τροφίμων. Είναι απαραίτητο να περιοριστεί η πρόσβαση σε σειρά περιοχών εντός της ενταγμένης στο δίκτυο Natura 2000 περιοχής Voordelta
      (στο εξής καλούμενης Voordelta), ώστε να προστατευτεί η οικολογική αξία της, τόσο στο παρόν όσο και στο μέλλον. Η επιβολή αυτών των περιορισμών πρόσβασης βασίζεται στο Διάταγμα χαρακτηρισμού του Voordelta (της 19ης Φεβρουαρίου 2008, σχετ. DRZO/2008-113) όσον αφορά την εκπλήρωση των στόχων της ενταγμένης στο δίκτυο Natura 2000 περιοχής Voordelta, καθώς και σε υποχρεώσεις αντιστάθμισης, όπως ορίζεται στην άδεια που χορηγήθηκε βάσει του νόμου περί διατήρησης της φύσης (της 17ης Απριλίου 2008, σχετ. DRZW/2008-1670) που θεσπίστηκε για την κατασκευή και παρουσία του Maasvlakte 2. Αυτά περιγράφονται λεπτομερέστερα στο γενικό επεξηγηματικό σημείωμα που συνοδεύει το παρόν διάταγμα. Το παρόν διάταγμα ρυθμίζει, συγκεκριμένα, τον περιορισμό της πρόσβασης στις περιοχές που αναφέρονται αναλυτικά παρακάτω.
      Ειδικές εξαιρέσεις ως προς τον περιορισμό της πρόσβασης σε καμία περίπτωση δεν απαλλάσσουν από απαιτήσεις χορήγησης άδειας, όπως ορίζεται στο άρθρο 19d του νόμου περί διατήρησης της φύσης του 1998, εκτός εάν ισχύουν εξαιρέσεις βάσει του άρθρου 19d, παράγραφος 2, του προαναφερόμενου νόμου (έργα ή δραστηριότητες που συνάδουν με το σχέδιο διαχείρισης).
      ΔΙΑΤΑΓΜΑ
      Άρθρο 1
      Η πρόσβαση» στην περιοχή διατήρησης» βυθού εντός του Voordelta, όπως φαίνεται στον χάρτη που συνοδεύει το παρόν διάταγμα, απαγορεύεται για τις δοκότρατες με ισχύ μηχανής άνω των 191 kW (260 hp).
      Η περιορισμένη πρόσβαση ισχύει καθ’ όλη τη διάρκεια του χρόνου.
      Άρθρο 2
      
                  1.
               
               
                  Η περιοχή στην οποία έχει περιοριστεί η πρόσβαση δυνάμει του παρόντος διατάγματος φαίνεταιι στον συνοδευτικό χάρτη με τίτλο «Toegangsbeperkingsbesluit bodembeschermingsgebiet Voordelta» [Διάταγμα περί περιορισμού της πρόσβασης στην περιοχή του Voordelta] και καθορίζεται λεπτομερώς με συντεταγμένες.
               
            
                  2.
               
               
                  Οι ενδιαφερόμενοι έχουν πρόσβαση σε χάρτες και σε άλλα συνημμένα έγγραφα, που αναφέρονται στην παράγραφο 1, για περίοδο έξι εβδομάδων μετά τη δημοσίευσή τους, στα γραφεία της Διεύθυνσης Υποθέσεων Νότιας Περιφέρειας του Υπουργείου Γεωργίας, Φύσης και Ποιότητας Τροφίμων, που βρίσκεται στο Keisersgracht 5 στο Eindhoven. Οι ώρες λειτουργίας είναι από Δευτέρα έως Παρασκευή, 9 πμ — 5 μμ.
               
            Άρθρο 3
      Το παρόν διάταγμα πρόκειται να δημοσιευθεί στην Staatscourant [Εφημερίδα της κυβερνήσεως]. Η ανάγνωση της αιτιολογικής έκθεσης που συνοδεύει το παρόν διάταγμα γίνεται σε συνδυασμό με τη διάταξη.
      
         
            ΥΠΟΥΡΓΕΙΟ ΓΕΩΡΓΙΑΣ, ΦΥΣΗΣ ΚΑΙ ΠΟΙΟΤΗΤΑΣ ΤΡΟΦΙΜΩΝ
            
               Με εντολή
            
            Διευθυντού Νότιας Περιφέρειας
         
      
      Ενστάσεις
      Οι ενδιαφερόμενοι δύνανται να καταθέσουν γραπτά ένσταση στο παρόν διάταγμα, βάσει των διατάξεων του Γενικού νόμου για το διοικητικό δίκαιο. Οιαδήποτε ένσταση κατατίθεται εντός έξι εβδομάδων από τη δημοσίευση της διάταξης στην Staatscourant [Εφημερίδα της κυβερνήσεως] στην εξής διεύθυνση:
      
                  Υπουργός Γεωργίας, Φύσης και Ποιότητας Τροφίμων
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            Η ένσταση πρέπει να είναι υπογεγραμμένη και πρέπει να περιλαμβάνει τουλάχιστον τα εξής στοιχεία:
      
                  α)
               
               
                  ονοματεπώνυμο και διεύθυνση του υποβάλλοντος την ένσταση·
               
            
                  β)
               
               
                  ημερομηνία·
               
            
                  γ)
               
               
                  περιγραφή του διατάγματος κατά του οποίου υποβάλλεται η ένσταση και
               
            
                  δ)
               
               
                  τους λόγους της ένστασης.
               
            ΑΙΤΙΟΛΟΓΙΚΗ ΕΚΘΕΣΗ
      Περιοχές του δικτύου Natura 2000
      Η περιοχή του Voordelta φιλοξενεί είδη χλωρίδας και πανίδας ιδιαίτερης οικολογικής αξίας. Για το λόγο αυτό χαρακτηρίστηκε ως περιοχή του δικτύου Natura 2000 στο πλαίσιο της οδηγίας της ΕΕ για τα πτηνά και τα ενδιαιτήματα. Οι Κάτω Χώρες οφείλουν να θεσπίσουν και να συντηρήσουν «ικανοποιητική κατάσταση διατήρησης» όσον αφορά ορισμένα είδη και τα ενδιαιτήματά τους. Η διατήρηση της άγριας πανίδας και χλωρίδας ρυθμίζεται από το Νόμο περί Χλωρίδας και Πανίδας και οι περιοχές διατήρησης υπάγονται στο νόμο περί διατήρησης της φύσης του 1998. Ο νόμος περί διατήρησης της φύσης του 1998: απαιτεί τη θέσπιση ενός σχεδίου διαχείρισης για όλες τις περιοχές που υπάγονται στο δίκτυο Natura 2000.
      Σε ολόκληρη την περιοχή του Voordelta απαντώνται είδη χλωρίδας και πανίδας ιδιαίτερης οικολογικής αξίας ωστόσο, η μεγαλύτερη ποικιλία συναντάται στο βόρειο μισό της περιοχής. Συνεπώς, τα μέτρα διατήρησης θα είναι πιο αποτελεσματικά εάν εφαρμοστούν σε αυτές τις βόρειες περιοχές.
      Έκθεση όσον αφορά την αντιστάθμιση του Maasvlakte 2
      Η ανάπτυξη του Maasvlakte 2 στην ενταγμένη στο δίκτυο Natura 2000 περιοχή του Voordelta θα οδηγήσει στην απώλεια χλωρίδας και πανίδας οικολογικής αξίας, λόγω της μείωσης του μεγέθους της περιοχής του δικτύου Natura 2000 κατά 2 455 εκτάρια. Στην κύρια απόφαση περί χωροταξικού σχεδιασμού (στο εξής καλούμενη: KSPD), με τίτλο: Ανάπτυξη του κυρίως λιμένα του Ρότερνταμ 2006, οριζόταν ότι η απώλεια αυτή πρέπει να αντισταθμιστεί μέσω της δημιουργίας περιοχής διατήρησης σε άλλο σημείο του Voordelta, όπου είναι δυνατόν να επιβληθούν περιορισμοί στη χρήση.
      Στην απόφαση KSPD αναφερόταν επίσης ότι οι περιορισμοί στη χρήση και άλλα μέτρα θα συνέβαλαν στη βελτίωση της οικολογικής αξίας της περιοχής διατήρησης. Τα αιτήματα οικολογικού χαρακτήρα ελήφθησαν υπόψη και αξιολογήθηκαν σε σχέση με το βαθμό στον οποίο μπορούν να επιβληθούν περιορισμοί στην ανθρώπινη δραστηριότητα, ιδιαίτερα όσον αφορά την τρέχουσα χρήση, από τον άνθρωπο ή μη.
      Η άδεια που χορηγήθηκε βάσει του νόμου περί διατήρησης της φύσης για την κατασκευή και παρουσία του Maasvlakte 2 περιλαμβάνει υποχρέωση αντιστάθμισης όσον αφορά τους φυσικούς οικοτόπους τύπου 1 110 και σειρά ειδών πτηνών.
      Μέτρα
      Βραχυπρόθεσμα, είναι σημαντικό να περιοριστεί η πρόσβαση σε ορισμένες περιοχές του Voordelta ώστε να είναι δυνατή η έγκαιρη αντιστάθμιση των επιπτώσεων λόγω της κατασκευής και παρουσίας του Maasvlakte 2 και να παρακολουθείται η διατήρηση και προστασία ειδών χλωρίδας και πανίδας οικολογικής αξίας, τα οποία περιέχονται στο Διάταγμα χαρακτηρισμού του Voordelta.
      Τα ισχύοντα μέτρα για την περιοχή του Voordelta θα ενσωματωθούν επίσης στο σχέδιο διατήρησης του Voordelta. Μέχρι να τεθεί σε ισχύ το εν λόγω σχέδιο διαχείρισης, εξακολουθεί να ισχύει το άρθρο 19d του νόμου περί διατήρησης της φύσης του 1998. Το εν λόγω διάταγμα αποσκοπεί μόνον στη ρύθμιση και στην περιορισμένη πρόσβαση σε ορισμένες περιοχές, αλλά δεν προσφέρει απαλλαγές από απαιτήσεις για χορήγηση άδειας σε περιπτώσεις που προκύπτουν από οιαδήποτε ισχύουσα νομοθεσία.
      Το διάταγμα περί περιορισμού της πρόσβασης βασίζεται στο έγγραφο περί εκτίμησης του αντικτύπου και στην αντίστοιχη αξιολόγηση (που συντάχθηκαν για την προετοιμασία του σχεδίου διαχείρισης για την περιοχή του Voordelta). Τα έγγραφα αυτά θα ενσωματωθούν επίσης στο σχέδιο διαχείρισης του Voordelta. Στόχος του σχεδίου διαχείρισης και του διατάγματος περί περιορισμού της πρόσβασης είναι: η διατήρηση των προστατευόμενων φυσικών πόρων, για την αντιστάθμιση της απώλειάς τους λόγω της κατασκευής του Maasvlakte 2 και, στο πλαίσιο της διατήρησης της φύσης, η συνεκτίμηση των συμφερόντων των χρηστών που συνδέονται με δραστηριότητες αναψυχής, τουρισμού και αλιείας.
      Τα μέτρα διαχείρισης, όπως οι παρόντες περιορισμοί στην πρόσβαση, θα προσαρμοστούν, εφόσον αυτό απαιτείται, με βάση τα αποτελέσματα της παρακολούθησης και αξιολόγησης.
      Επεξηγηματικές σημειώσεις όσον αφορά τους περιορισμούς στην πρόσβαση
      
         Αντιστάθμιση όσον αφορά το Maasvlakte 2
      
      Φυσικοί οικότοποι 1 110 (μόνιμοι αμμοσύρτεις σε αβαθή παράκτια ύδατα)
      Πολλά είδη ζώων ξηράς καθώς και ψαριών διαβιούν σε αμμοσύρτεις σε παλιρροϊκά δέλτα εναλλασσόμενου γλυκού και αλμυρού ύδατος. Αυτές οι περιοχές δέλτα αποτελούν σημαντική περιοχή διατροφής για τα πτηνά και για τις φώκιες, λόγος για τον οποίο είναι τόσο σημαντική η διατήρησή τους. Συνολικά, 2 455 εκτάρια αυτού του τύπου φυσικού οικότοπου στο Voordelta θα απωλεσθούν λόγω της επέκτασης του Λιμένα του Rotterdam στο Maasvlakte 2. Μέρος της πανίδας του εδάφους (βιομάζα) θα εξαφανιστεί λόγω της απώλειας αυτής της περιοχής που θα χρησίμευε, σε άλλη περίπτωση, ως τροφή για ψάρια και πτηνά.
      Εφόσον δεν είναι δυνατόν να δημιουργηθούν αμμοσύρτεις σε αβαθή παράκτια ύδατα σε άλλη τοποθεσία, λαμβάνονται μέτρα για τη βελτίωση της ποιότητας παρόμοιων σημείων του βυθού σε άλλες περιοχές του Voordelta οι οποίες μπορούν να χρησιμεύσουν ως έδαφος αναζήτησης τροφής για πτηνά και για ψάρια. Στόχος είναι η αύξηση του επιπέδου βιομάζας εντός της περιοχής διατήρησης ως πηγής τροφής για πτηνά και ψάρια, ώστε να διατηρούνται συνεχώς τα συνολικά επίπεδα βιομάζας εντός του Voordelta σε επίπεδο συγκρίσιμο σε σχέση με την κατάσταση πριν από την κατασκευή του Maasvlakte 2. Αυτό θα λειτουργήσει ως αντιστάθμιση των επιπτώσεων της κατασκευής και παρουσίας του Maasvlakte 2.
      Η καθαρή έκταση της περιοχής διατήρησης ανέρχεται σε 24 550 εκτάρια, ήτοι δέκα φορές μεγαλύτερη από την έκταση που θα απωλεσθεί. Ο εν λόγω δεκαπλασιασμός ανάγεται στις εκτιμήσεις των εμπειρογνωμόνων και τα υφιστάμενα ερευνητικά δεδομένα τα οποία έδειξαν ότι ο περιορισμός της χρήσης μιας περιοχής μπορεί να έχει ως αποτέλεσμα τουλάχιστον 10 % βελτίωση στην ποιότητα του εδάφους λόγω της αύξησης της βιομάζας. Με βάση αυτή την εκτίμηση των εμπειρογνωμόνων και βάσει περαιτέρω έρευνας, στο άρθρο 1 της απόφασης KSPD καθορίστηκε ότι η δημιουργία προστατευόμενης» θαλάσσιας περιοχής» (που χαρακτηρίζεται ως «περιοχή διατήρησης» στο παρόν διάταγμα) θα ήταν ο καλύτερος τρόπος αντιστάθμισης των επιπτώσεων λόγω της κατασκευής και παρουσίας του Maasvlakte 2. Κατοπινές έρευνες έδειξαν ότι ο αποκλεισμός δοκοτρατών με ισχύ μηχανής άνω των 191 kW (260 hp) από την περιοχή διατήρησης αρκούσε για την επίτευξη του στόχου αυτού. Το διάταγμα για τον περιορισμό της πρόσβασης βασίζεται στα πορίσματα αυτά.
      ΧΑΡΤΗΣ
      
         
      
         (1)  Σε ισχύ βάσει του Staatsblad 2005 [Δελτίο Νόμων και Διαταγμάτων 2005], 473.
      
         (2)  Staatscourant 2006 [Εφημερίδα της Κυβερνήσεως 2006], αριθ. 91.
   
   
      ΠΑΡΑΡΤΗΜΑ III
      Διάταγμα περί περιορισμού της πρόσβασης στις περιοχές Verklikkerplaat και Slikken van Voorne
      13 Μαΐου 2008
      Υπουργός Γεωργίας, Φύσης και Ποιότητας Τροφίμων
      Περιορισμός της πρόσβασης σε φυσικές περιοχές, δυνάμει του άρθρου 20 του νόμου περί διατήρησης της φύσης του 1998, για την περιοχή «Voordelta» του δικτύου Natura 2000.
      ΕΙΣΑΓΩΓΗ
      Στην παράγραφο 1 του άρθρου 20, του νόμου περί διατήρησης της φύσης του 1998 (1) ορίζεται ότι οι υπεύθυνοι διαχείρισης σε περιφερειακό επίπεδο δύνανται να περιορίζουν την πρόσβαση σε προστατευόμενες φυσικές περιοχές όπως ορίζεται βάσει της παραγράφου 1, του άρθρου 10· σε περιοχές που έχουν χαρακτηριστεί, όπως ορίζεται βάσει του άρθρου 10α παράγραφος 1· σε άλλες περιοχές για τις οποίες είναι υπό εξέταση το ενδεχόμενο χαρακτηρισμού τους, όπως ορίζεται βάσει του άρθρου 12, ή σε μέρη αυτών των περιοχών εφόσον είναι απαραίτητο για τη διατήρηση της οικολογικής αξίας της εν λόγω περιοχής.
      Στο άρθρο 20 παράγραφος 2 του νόμου περί διατήρησης της φύσης του 1998 ορίζεται ότι αρμόδιος, σύμφωνα με την παράγραφο 1, είναι ο υπουργός Γεωργίας, Φύσης και Ποιότητας Τροφίμων, με άλλον έναν υπουργό, σε περίπτωση που, η περιοχή, όπως αυτή ορίζεται βάσει της παραγράφου 1, ή μέρος αυτής, αποτελεί αντικείμενο διαχείρισης ή υπάγεται στην δικαιοδοσία του ή των αντίστοιχων Υπουργείων.
      Το παρακάτω διάταγμα εκδίδεται με τη συγκατάθεση του Υπουργού Μεταφορών, Δημοσίων Έργων και Διαχείρισης Υδάτων. Η ισχύουσα εντολή περιφερειακών υποθέσεων (2) του Υπουργείου Γεωργίας, Φύσης και Ποιότητας Τροφίμων ορίζει ότι ο Διευθυντής Νότιας Περιφέρειας του εν λόγω υπουργείου είναι αρμόδιος να λάβει αυτή την απόφαση εξ ονόματος του Υπουργού Γεωργίας, Φύσης και Ποιότητας Τροφίμων.
      Είναι απαραίτητο να περιοριστεί η πρόσβαση σε σειρά περιοχών εντός της ενταγμένης στο δίκτυο Natura 2000 περιοχής «Voordelta» (στο εξής καλούμενης «Voordelta»), ώστε να προστατευτεί η οικολογική αξία της, τόσο στο παρόν όσο και στο μέλλον. Η επιβολή αυτών των περιορισμών πρόσβασης βασίζεται στο Διάταγμα χαρακτηρισμού του «Voordelta» (της 19ης Φεβρουαρίου 2008, σχετ. DRZO/2008-113) όσον αφορά την εκπλήρωση των στόχων της ενταγμένης στο δίκτυο Natura 2000 περιοχής «Voordelta», καθώς και σε υποχρεώσεις αντιστάθμισης, όπως ορίζεται στην άδεια που χορηγήθηκε βάσει του νόμου περί διατήρησης της φύσης (της 17ης Απριλίου 2008, σχετ. DRZW/2008-1670) που θεσπίστηκε για την κατασκευή και παρουσία του Maasvlakte 2. Αυτά περιγράφονται λεπτομερέστερα στη γενική αιτιολογική έκθεση που συνοδεύει το παρόν διάταγμα.
      Το παρόν διάταγμα ρυθμίζει, συγκεκριμένα, την περιορισμένη πρόσβαση στις περιοχές που αναφέρονται αναλυτικά παρακάτω. Ειδικές εξαιρέσεις ως προς τον περιορισμό της πρόσβασης σε καμία περίπτωση δεν απαλλάσσουν από απαιτήσεις χορήγησης άδειας, όπως ορίζεται στο τμήμα 19δ του νόμου περί διατήρησης της φύσης του 1998, εκτός εάν ισχύουν εξαιρέσεις βάσει του άρθρου 19δ παράγραφος 2 του προαναφερόμενου νόμου (έργα ή δραστηριότητες που συνάδουν με το σχέδιο διαχείρισης).
      ΔΙΑΤΑΓΜΑ
      Άρθρο 1
      Περιορίζεται η πρόσβαση στο «Verklikkerplaat», όπως φαίνεται στον χάρτη που συνοδεύει το παρόν διάταγμα.
      Η περιορισμένη πρόσβαση στο Verklikkerplaat ισχύει καθ’ όλη τη διάρκεια του έτους.
      Η περιορισμένη πρόσβαση στην εν λόγω περιοχή ισχύει για όλα τα είδη δραστηριοτήτων με εξαίρεση τις παρακάτω δραστηριότητες:
      
         Πτήσεις με ελικόπτερο και πτήσεις αναψυχής με μικρά αεροσκάφη
      
      Οι πτήσεις με ελικόπτερο επιτρέπονται σε αυτή την περιοχή σε ελάχιστο ύψος 1 000 ποδών (300 m περίπου).
      Οι πτήσεις με αλεξίπτωτο πλαγιάς και ο αιωροπτερισμός απαγορεύονται πάνω από την εν λόγω περιοχή.
      Όσον αφορά όλες τις άλλες μορφές αεροπλοΐας αναψυχής (μηχανοκίνητης ή μη), η εν λόγω περιοχή έχει χαρακτηριστεί ως «Περιοχή Προστασίας της Φύσης» σύμφωνα με τον κώδικα δεοντολογίας της γενικής αεροπλοΐας, Verantwoord Vliegen [«υπεύθυνη αεροπλοΐα»], που ισχύει για την εν λόγω κατηγορία (3), ο οποίος ορίζει ότι οι εν λόγω περιοχές πρέπει να αποφεύγονται στο μέτρο του δυνατού. Σε περίπτωση που η πτήση πάνω από αυτές τις περιοχές είναι αναπόφευκτη, τηρείται υψόμετρο 1.000 ποδών, τουλάχιστον, (300 m περίπου), εκτός από περιπτώσεις στις οποίες αυτό δεν είναι εφικτό για λόγος ασφάλειας.
      Άρθρο 2
      Περιορίζεται η πρόσβαση στην περιοχή «Slikken van Voorne», εντός του Voordelta, όπως φαίνεται στον χάρτη που συνοδεύει το παρόν διάταγμα.
      Η περιορισμένη πρόσβαση στην περιοχή Slikken van Voorne ισχύει καθ’ όλη τη διάρκεια του έτους.
      Η περιορισμένη πρόσβαση δεν ισχύει όσον αφορά τις παρακάτω δραστηριότητες:
      
         Αλιεία γρι γρι
      
      Η αλιεία με σκάφη γρι-γρι επιτρέπεται καθ’όλη τη διάρκεια του έτους υπό τις παρακάτω προϋποθέσεις: Η αλιεία αυτού του τύπου αφορά μια επιχείρηση, το σκάφος Tholen 5.
      Πρέπει να τηρείται απόσταση 250m τουλάχιστον από περιοχές πλυμμηρίδος που συνιστούν καταφύγια σε λασπότοπους.
      Το αλιευτικό σκάφος πρέπει να είναι εφοδιασμένο με λειτουργούντα εξοπλισμό εντοπισμού, για σκοπούς επιβολής.
      
         Πτήσεις με ελικόπτερο και πτήσεις αναψυχής με μικρά αεροσκάφη
      
      Οι πτήσεις με ελικόπτερο επιτρέπονται σε αυτή την περιοχή σε ελάχιστο ύψος 1 000 ποδών (300 m περίπου).
      Οι πτήσεις με αλεξίπτωτο πλαγιάς και ο αιωροπτερισμός απαγορεύονται αυστηρά πάνω από την εν λόγω περιοχή.
      Όσον αφορά όλες τις άλλες μορφές αεροπλοΐας αναψυχής (μηχανοκίνητης ή μη), η εν λόγω περιοχή έχει χαρακτηριστεί ως «Περιοχή Προστασίας της Φύσης» σύμφωνα με τον κώδικα δεοντολογίας της γενικής αεροπλοΐας, Verantwoord Vliegen [«υπεύθυνη αεροπλοΐα»], που ισχύει για την εν λόγω κατηγορία, ο οποίος ορίζει ότι οι εν λόγω περιοχές πρέπει να αποφεύγονται στο μέτρο του δυνατού. Σε περίπτωση που η πτήση πάνω από αυτές τις περιοχές είναι αναπόφευκτη, τηρείται υψόμετρο 1 000 ποδών, τουλάχιστον, (300 m περίπου), εκτός από περιπτώσεις στις οποίες αυτό δεν είναι εφικτό για λόγους ασφάλειας.
      Άρθρο 3
      Οι περιορισμοί πρόσβασης που περιγράφονται παραπάνω στο άρθρο 1 δεν ισχύουν στις εξής δραστηριότητες του άρθρου 20 παράγραφος 4 του νόμου περί διατήρησης της φύσης του 1998:
      
         Πραγματοποίηση αναγκαίων δημόσιων έργων
      
      Η παρουσία, καθ'όλη τη διάρκεια του έτους, για έργα του δημοσίου ή εξ ονόματος του δημοσίου, με ή άνευ χρήσης σκάφους, οχήματος ή αεροσκάφους, στο βαθμό που είναι απαραίτητο για σκοπούς διατήρησης, συντήρησης, οριοθέτησης, παρακολούθησης, επιθεώρησης ή εντοπισμού και στρατιωτικών δραστηριοτήτων.
      
         Συντήρηση καλωδίων και σωληναγωγών
      
      Εργασίες συντήρησης που πραγματοποιούνται σε καλώδια και σωληναγωγούς από 1ης Σεπτεμβρίου έως 1ης Μαΐου. Η πρόσβαση εκτός αυτής της περιόδου επιτρέπεται μόνον σε περίπτωση έκτακτης ανάγκης, απόφαση που υπόκειται στη διακριτική ευχέρεια των αρμόδιων αρχών.
      Άρθρο 4
      1.   Οι περιοχές στις οποίες η πρόσβαση έχει περιοριστεί δυνάμει του παρόντος διατάγματος φαίνονται στον συνοδευτικό χάρτη με τίτλο «Toegangelijkheidsbesluit Verklikkerplaat en Slikken van Voorne» [διάταγμα περί περιορισμού της πρόσβασης — Verklikkerplaat en Slikken van Voorne] και καθορίζονται λεπτομερώς με συντεταγμένες.
      2.   Οι περιοχές περιορισμένης πρόσβασης, τόσο στην ξηρά όσο και στη θάλασσα, οριοθετούνται με πινακίδες και σημαντήρες.
      3.   Οι ενδιαφερόμενοι έχουν πρόσβαση σε χάρτες και σε άλλα συνημμένα έγγραφα, που αναφέρονται στην παράγραφο 1, για περίοδο έξι εβδομάδων μετά τη δημοσίευσή τους, στα γραφεία της Διεύθυνσης Υποθέσεων Νότιας Περιφέρειας του Υπουργείου Γεωργίας, Φύσης και Ποιότητας Τροφίμων, που βρίσκεται στο Keisersgracht 5 στο Eindhoven. Οι ώρες λειτουργίας είναι από Δευτέρα έως Παρασκευή, 9 πμ — 5 μμ.
      Άρθρο 5
      Το παρόν διάταγμα πρόκειται να δημοσιευθεί στην Staatscourant [Εφημερίδα της κυβερνήσεως]. Η ανάγνωση της αιτιολογικής έκθεσης που συνοδεύει το παρόν διάταγμα γίνεται σε συνδυασμό με τη διάταξη.
      
         
            ΥΠΟΥΡΓΕΙΟ ΓΕΩΡΓΙΑΣ, ΦΥΣΗΣ ΚΑΙ ΠΟΙΟΤΗΤΑΣ ΤΡΟΦΙΜΩΝ
            
               Με εντολή
            
            Διευθυντού Νότιας Περιφέρειας
         
      
      Ενστάσεις
      Οι ενδιαφερόμενοι δύνανται να καταθέσουν γραπτά ένσταση στο παρόν διάταγμα, βάσει των διατάξεων του Γενικού νόμου για το διοικητικό δίκαιο. Οιαδήποτε ένσταση κατατίθεται εντός έξι εβδομάδων από τη δημοσίευση της διάταξης στην Staatscourant [Εφημερίδα της κυβερνήσεως] στην εξής διεύθυνση:
      
                  Υπουργός Γεωργίας, Φύσης και Ποιότητας Τροφίμων
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            Η ένσταση πρέπει να είναι υπογεγραμμένη και πρέπει να περιλαμβάνει τουλάχιστον τα εξής στοιχεία:
      
                  α)
               
               
                  ονοματεπώνυμο και διεύθυνση του υποβάλλοντος την ένσταση.
               
            
                  β)
               
               
                  ημερομηνία.
               
            
                  γ)
               
               
                  περιγραφή του διατάγματος κατά του οποίου υποβάλλεται η ένσταση. και
               
            
                  δ)
               
               
                  τους λόγους της ένστασης.
               
            ΑΙΤΙΟΛΟΓΙΚΗ ΕΚΘΕΣΗ
      Περιοχές του δικτύου Natura 2000
      Η περιοχή του Voordelta φιλοξενεί είδη χλωρίδας και πανίδας ιδιαίτερης οικολογικής αξίας. Για το λόγο αυτό χαρακτηρίστηκε ως περιοχή του δικτύου Natura 2000 στο πλαίσιο της οδηγίας της ΕΕ για τα πτηνά και τα ενδιαιτήματα. Οι Κάτω Χώρες οφείλουν να θεσπίσουν και να συντηρήσουν «ικανοποιητική κατάσταση διατήρησης» όσον αφορά ορισμένα είδη και τα ενδιαιτήματά τους. Η διατήρηση της άγριας πανίδας και χλωρίδας ρυθμίζεται από το Νόμο περί Χλωρίδας και Πανίδας και οι περιοχές διατήρησης υπάγονται στο νόμο περί διατήρησης της φύσης του 1998. Ο νόμος περί διατήρησης της φύσης του 1998: απαιτεί τη θέσπιση ενός σχεδίου διαχείρισης για όλες τις περιοχές που υπάγονται στο δίκτυο Natura 2000.
      Σε ολόκληρη την περιοχή του Voordelta απαντώνται είδη χλωρίδας και πανίδας ιδιαίτερης οικολογικής αξίας ωστόσο, η μεγαλύτερη ποικιλία συναντάται στο βόρειο μισό της περιοχής. Συνεπώς, τα μέτρα διατήρησης θα είναι πιο αποτελεσματικά εάν εφαρμοστούν σε αυτές τις βόρειες περιοχές.
      Έκθεση όσον αφορά την αντιστάθμιση του Maasvlakte 2
      Η ανάπτυξη του Maasvlakte 2 στην ενταγμένη στο δίκτυο Natura 2000 περιοχή του Voordeltawill θα οδηγήσει στην απώλεια χλωρίδας και πανίδας οικολογικής αξίας, εν μέρει λόγω της μείωσης του μεγέθους της περιοχής του δικτύου Natura 2000 κατά 2 455 εκτάρια. Στην κύρια απόφαση περί χωροταξικού σχεδιασμού (στο εξής καλούμενη: KSPD), με τίτλο: «Ανάπτυξη του κυρίως λιμένα του Ρότερνταμ 2006», οριζόταν ότι η απώλεια αυτή πρέπει να αντισταθμιστεί μέσω της δημιουργίας περιοχής διατήρησης σε άλλο σημείο του Voordelta, όπου είναι δυνατόν να επιβληθούν περιορισμοί χρήσης. Στην απόφαση «KSPD» αναφερόταν επίσης ότι οι περιορισμοί στη χρήση και άλλα μέτρα θα συνέβαλαν στη βελτίωση της οικολογικής αξίας της περιοχής διατήρησης. Τα αιτήματα οικολογικού χαρακτήρα ελήφθησαν υπόψη και αξιολογήθηκαν σε σχέση με το βαθμό στον οποίο μπορούν να επιβληθούν περιορισμοί στην ανθρώπινη δραστηριότητα, ιδιαίτερα όσον αφορά την τρέχουσα χρήση, από τον άνθρωπο ή μη.
      Η άδεια που χορηγήθηκε βάσει του νόμου περί διατήρησης της φύσης για την κατασκευή και παρουσία του Maasvlakte 2 περιλαμβάνει υποχρέωση αντιστάθμισης όσον αφορά τους φυσικούς οικοτόπους τύπου 1 110 και σειρά ειδών πτηνών. Μέσω του υπό εξέταση διατάγματος περί περιορισμού της πρόσβασης, θα ληφθούν αντισταθμιστικά μέτρα παράλληλα με τους στόχους του δικτύου Natura 2000.
      Μέτρα
      Βραχυπρόθεσμα, είναι σημαντικό να περιοριστεί η πρόσβαση σε ορισμένες περιοχές του Voordelta ώστε να είναι δυνατή η έγκαιρη αντιστάθμιση των επιπτώσεων λόγω της κατασκευής και παρουσίας του Maasvlakte 2 και να παρακολουθείται η διατήρηση και προστασία ειδών χλωρίδας και πανίδας οικολογικής αξίας, τα οποία περιέχονται στο διάταγμα χαρακτηρισμού του Voordelta.
      Τα ισχύοντα μέτρα για την περιοχή του Voordelta θα ενσωματωθούν επίσης στο σχέδιο διατήρησης του Voordelta. Μέχρι να τεθεί σε ισχύ το εν λόγω σχέδιο διαχείρισης, εξακολουθεί να ισχύει το άρθρο 19δ του νόμου περί διατήρησης της φύσης του 1998. Το παρόν διάταγμα αποσκοπεί μόνον στη ρύθμιση και στον περιορισμό της πρόσβασης σε ορισμένες περιοχές, αλλά δεν προσφέρει απαλλαγές από απαιτήσεις για χορήγηση άδειας σε περιπτώσεις που τέτοιες απαλλαγές προκύπτουν βάσει οιασδήποτε ισχύουσας νομοθεσίας.
      Το διάταγμα περί περιορισμού της πρόσβασης βασίζεται στο έγγραφο περί εκτίμησης του αντικτύπου και στην αντίστοιχη αξιολόγηση (που συντάχθηκαν για την προετοιμασία του σχεδίου διαχείρισης για την περιοχή του Voordelta). Τα έγγραφα αυτά θα ενσωματωθούν επίσης στο σχέδιο διαχείρισης του Voordelta. Στόχος του σχεδίου διαχείρισης και του διατάγματος περί περιορισμού της πρόσβασης είναι: η διατήρηση των προστατευόμενων φυσικών πόρων, για την αντιστάθμιση της απώλειάς τους λόγω της κατασκευής του Maasvlakte 2 και, στο πλαίσιο της διατήρησης της φύσης, η συνεκτίμηση των συμφερόντων των χρηστών που συνδέονται με δραστηριότητες αναψυχής, τουρισμού και αλιείας.
      Τα μέτρα διαχείρισης, όπως οι παρόντες περιορισμοί στην πρόσβαση, θα προσαρμοστούν, εφόσον αυτό απαιτείται, με βάση τα αποτελέσματα της παρακολούθησης και αξιολόγησης.
      Επεξηγηματικές σημειώσεις όσον αφορά τους περιορισμούς στην πρόσβαση
      Η περιοχή «Slikken van Voorne» αποτελεί σημαντική περιοχή για την προστασία πολλών ειδών πτηνών που διαβιούν στην εν λόγω περιοχή (περίπου είκοσι είδη, κυρίως πάπιες και παρυδάτια πτηνά) για τα οποία έχουν καθοριστεί στόχοι συντήρησης στο διάταγμα χαρακτηρισμού του Voordelta.
      Η περιοχή «Verklikkerplaat» είναι μεγάλης σημασίας για την προστασία της κοινής φώκιας.
      Στόχοι του δικτύου Natura 2000
      
         Ελόβια πτηνά και πάπιες
      
      Πολλά είδη παρυδάτιων πτηνών και πάπιας όπως ο στρειδοφάγος και το σφυριχτήρι χρησιμοποιούν την περιοχή Slikken van Voorne του Voordelta ως περιοχή ανάπαυσης και αναζήτησης τροφής. Η περιοχή του «Voordelta» είναι ολοένα και πιο σημαντική για τη συνέχιση της ύπαρξής τους λόγω της μείωσης των φυσικών οικοτόπων αλλού, όπως στους αμμοσύρτεις του Oosterschelde όπου αυτά τα αποδημητικά πτηνά αναπαύονται και αναζητούν τροφή.
      Οι δραστηριότητες αναψυχής στο άμεσο περιβάλλον τους, τόσο εντός όσο και εκτός της θάλασσας, ενοχλούν τα πτηνά αυτά, που είναι ιδιαιτέρως ευαίσθητα στο θόρυβο και στις απότομες κινήσεις. Το πρόβλημα αυξάνεται ολοένα και περισσότερο, καθώς η περίοδος αναψυχής έχει ολοένα και μεγαλύτερη διάρκεια. Τα μέτρα για τον περιορισμό της πρόσβασης στο Slikken van Voorne έχουν σχεδιαστεί για την επίτευξη στόχων διατήρησης που περιέχονται στο διάταγμα χαρακτηρισμού του Voordelta για τις πάπιες και τα παρυδάτια πτηνά.
      
         Κοινή φώκια
      
      Στις αρχές του προηγούμενου αιώνα, περίπου δέκα χιλιάδες άτομα κοινής φώκιας διαβιούσαν στην περιοχή Delta. Η ρύπανση, το κυνήγι και η εισβολή στα ενδιαιτήματά τους λόγω των εργασιών στην περιοχή του Delta είχαν ως αποτέλεσμα την μείωση του αριθμού τους σε μερικές δωδεκάδες άτομα έως πριν από μια πεντηκονταετία. Τα τελευταία έτη ο αριθμός τους ξεπέρασε τα εκατό άτομα στην περιοχή του Delta, ενώ ποσοστό 50 % απαντάται στην περιοχή του Voordelta.
      Αναπαύονται σε παλιρροϊκές πεδιάδες όπως αυτές των περιοχών Hinderplaat, Bollen van de Ooster (Aardappelenbult) και Verklikkerplaat. Εντούτοις, η αναπαραγωγή τους στο Voordelta δεν είναι ικανοποιητική. Το περιβάλλον στις πεδιάδες δεν είναι αρκετά ήρεμο και ήσυχο για τις φώκιες ώστε να γεννούν, να θηλάζουν και να μεγαλώνουν τα νεογνά τους. Απαιτείται ήρεμο και ήσυχο περιβάλλον καθ’όλη τη διάρκεια του έτους· Οι πιο κρίσιμες, δε, περίοδοι, είναι πριν, κατά τη διάρκεια και μετά την περίοδο του θηλασμού, από την 1η Μαΐου έως την 1η Σεπτεμβρίου.
      Τα μέτρα για τον περιορισμό της πρόσβασης στις περιοχές ανάπαυσής τους στο Hinderplaat, στο Bollen van de Ooster και στο Verklikkerplaat, που βρίσκονται εντός του Voordelta έχουν σχεδιαστεί ώστε να επιτρέπουν σε τουλάχιστον διακόσιες κοινές φώκιες να διαβιούν στο σύνολο της επικράτειας του Delta. Στην περιοχή αυτή θα μπορούν να αναθρέφουν τα νεογνά τους, κάτι το οποίο θα συμβάλει στην εκπλήρωση των στόχων που περιέχονται στο διάταγμα χαρακτηρισμού του Voordelta.
      ΧΑΡΤΕΣ
      
         
      
         
      
         (1)  Σε ισχύ βάσει του Staatsblad 2005 [Δελτίο νόμων και διαταγμάτων 2005], 473.
      
         (2)  Staatscourant 2006 [Εφημερίδα της κυβερνήσεως 2006], αριθ. 91.
      
         (3)  Κώδικας δεοντολογίας Verantwoord Vliegen [«Υπεύθυνη αεροπλοΐα»], Βασιλική Αεροναυτική Ένωση Ολλανδίας (RNAA), 2004.